अल्पसंख्यक कार्य मंत्रालय
केंद्रीय स्वास्थ्य एवं परिवार कल्याण और रसायन एवं उर्वरक मंत्री डॉ. मनसुख मांडविया ने आज लखनऊ में 32वें हुनर हाट का उद्घाटन किया।
देश के स्वदेशी शिल्पकारों और दस्तकारों की कला और शिल्प को बढ़ावा देना, प्रोत्साहित करना और सम्मान देना बहुत आवश्यक है: डॉ. मनसुख मांडविया
"हुनर हाट" के माध्यम से देश भर में छिपी कला और शिल्प को पहचाना जा रहा है: डॉ. मनसुख मांडविया
केंद्रीय स्वास्थ्य एवं परिवार कल्याण और रसायन एवं उर्वरक मंत्री डॉ. मनसुख मांडविया ने आज लखनऊ में देश की पारंपरिक कला और शिल्प को बढ़ावा देने तथा संरक्षित करने के लिए “हुनर हाट”, “परफेक्ट प्लेटफॉर्म” के 32 वें संस्करण का उद्घाटन किया।
"हुनर हाट" के उद्घाटन के बाद अपने संबोधन में डॉ. मनसुख मांडविया ने कहा कि देश के स्वदेशी दस्तकारों और शिल्पकारों की कला और शिल्प को बढ़ावा देना, प्रोत्साहित करना तथा सम्मान करना बहुत आवश्यक है। देश भर में छिपी कला और शिल्प को "हुनर हाट" के माध्यम से पहचाना जा रहा है।
डॉ. मनसुख मांडविया ने कहा कि भारत कई सदियों से दुनिया भर में हस्तशिल्प उत्पादों का व्यापार कर रहा है। प्रधानमंत्री श्री नरेन्द्र मोदी ने "आत्मनिर्भर भारत" के सपने को साकार करने के लिए "वोकल फॉर लोकल" का नारा दिया है, जिसे "हुनर हाट" द्वारा आगे बढ़ाया जा रहा है।
उन्होंने कहा कि देश के शिल्पकारों और दस्तकारों की आय बढ़ाने के लिए उनके स्वदेशी हस्तनिर्मित उत्पादों को राष्ट्रीय के साथ-साथ अंतर्राष्ट्रीय बाजार उपलब्ध कराने की आवश्यकता है और इस दिशा में "हुनर हाट" एक महत्वपूर्ण मंच साबित हुआ है। "हुनर हाट" के माध्यम से भारत के हस्तशिल्प उत्पादों ने दुनिया भर में लोकप्रियता हासिल की है।
उद्घाटन के दौरान केंद्रीय अल्पसंख्यक कार्य मंत्री श्री मुख्तार अब्बास नकवी, उत्तर प्रदेश के कैबिनेट मंत्री श्री सुरेश कुमार खन्ना, श्री आशुतोष टंडन, श्री सिद्धार्थनाथ सिंह, श्री बृजेश पाठक, श्री जय प्रताप सिंह और श्री नंद गोपाल गुप्ता नंदी, राज्य मंत्री श्रीमती स्वाति सिंह, विभिन्न जन प्रतिनिधि, उत्तर प्रदेश सरकार में अपर मुख्य सचिव श्री नवनीत सहगल, केंद्रीय अल्पसंख्यक कार्य मंत्रालय के वरिष्ठ अधिकारी और अन्य गणमान्य व्यक्ति उपस्थित थे।
इस अवसर पर श्री नकवी ने कहा कि पिछले लगभग 6 वर्षों में “हुनर हाट” के माध्यम से 6 लाख 75 हजार से अधिक कारीगरों, शिल्पकारों तथा उनसे जुड़े लोगों को रोजगार और आजीविका के अवसर प्रदान किए गए हैं।
इस अवसर पर महान स्वतंत्रता सेनानी शहीद अशफाकउल्लाह खान जी और देश की सुरक्षा तथा सम्मान के लिए अपने प्राणों की आहुति देने वाले अन्य वीर शहीदों के परिवारों को सम्मानित किया गया।
"हुनर हाट" में मौजूद लोगों ने देश में 110 करोड़ से अधिक लोगों का कोरोना टीकाकरण की बड़ी उपलब्धि हासिल करने के लिए प्रधानमंत्री श्री नरेन्द्र मोदी और केंद्रीय स्वास्थ्य एवं परिवार कल्याण मंत्री डॉ. मनसुख मांडविया का खड़े होकर तालियां बजाकर जोरदार अभिनंदन किया।
लखनऊ में "हुनर हाट" में 30 से अधिक राज्यों/केंद्र शासित प्रदेशों के 600 से अधिक कारीगर और शिल्पकार भाग ले रहे हैं। "हुनर हाट" में देश के विभिन्न हिस्सों के पारंपरिक खाद्य पदार्थ भी उपलब्ध हैं। हुनर हाट में "विश्वकर्मा वाटिका" के अलावा, "सर्कस" भी दिखाया जाएगा, जहां भारतीय सर्कस कलाकार शानदार विविध पारंपरिक मनोरंजन शो करेंगे।
अन्नू कपूर, पंकज उधास, कुमार शानू, अल्का याज्ञनिक, अल्ताफ राजा, सुरेश वाडेकर, सुदेश भोसले, सदानंद विश्वास , प्रेम भाटिया, विवेक मिश्रा, दिलबाग सिंह, रानी इंद्राणी, शिबानी कश्यप, सुगंधा मिश्रा भूपिंदर सिंह भूप्पी, मोहित खन्ना जैसे प्रसिद्ध कलाकार 12 से 21 नवंबर तक आयोजित होने वाले 'हुनर हाट' में प्रतिदिन शाम को विभिन्न सांस्कृतिक व संगीत कार्यक्रम प्रस्तुत करेंगे।
अगला "हुनर हाट" प्रगति मैदान, नई दिल्ली , हैदराबाद , सूरत , जेएलएन स्टेडियम, नई दिल्ली  में आयोजित किया जाएगा। आने वाले दिनों में "हुनर हाट" का आयोजन मैसुरु, गुवाहाटी, पुणे, अहमदाबाद, भोपाल, पटना, पुडुचेरी, मुंबई, जम्मू, चेन्नई, चंडीगढ़, आगरा, प्रयागराज, गोवा, जयपुर, बेंगलुरु, कोटा, सिक्किम, श्रीनगर, लेह, शिलांग, रांची, अगरतला और अन्य जगहों पर भी किया जाएगा।